เจเอ็มทีบุกซื้อหนี้เน่าแบงก์
เจเอ็มที รุกซื้อหนี้เสียธนชาต 705 ล้าน หนุนพอร์ตบริหารหนี้ในปัจจุบันอยู่ที่กว่า 9.5 หมื่นล้านจากเป้าที่วางไว้สิ้นปีนี้ 1.1 แสนล้าน คาดสิ้นปีแบงก์เทขายหนี้เสียล็อตใหญ่
5 ต.ค. 2559

เจเอ็มที รุกซื้อหนี้เสียธนชาต 705 ล้าน หนุนพอร์ตบริหารหนี้ในปัจจุบันอยู่ที่กว่า 9.5 หมื่นล้านจากเป้าที่วางไว้สิ้นปีนี้ 1.1 แสนล้าน คาดสิ้นปีแบงก์เทขายหนี้เสียล็อตใหญ่ 
นายปิยะ พงษ์อัชฌา ประธานเจ้าหน้าที่บริหาร บริษัท เจ เอ็ม ที เน็ทเวอร์ค เซอร์วิสเซ็ส (เจเอ็มที) ผู้ประกอบธุรกิจให้บริการติดตามเร่งรัดหนี้ บริหารหนี้ด้อยคุณภาพ เปิดเผยว่า บริษัทได้ประกาศลงนามซื้อหนี้ด้อยคุณภาพเข้ามาบริหารของสินเชื่อเช่าซื้อรถยนต์ สินเชื่อบัตรเครดิต และสินเชื่อส่วนบุคคลกับธนาคารธนชาต มูลค่า 705 ล้านบาท สนับสนุนให้ปัจจุบันบริษัทซื้อหนี้ด้อยคุณภาพเข้ามาบริหารแล้วจำนวนกว่า 9.5 หมื่นล้านบาท มั่นใจสิ้นปี 2559 จะมีพอร์ตบริหารหนี้แตะ 1.1 แสนล้านบาท ตามแผนที่วางไว้ได้
อย่างไรก็ตาม ภาพรวมหนี้ที่ไม่ก่อให้เกิดรายได้ (เอ็นพีแอล) ในระบบมีแนวโน้มเพิ่มขึ้นโดยเฉพาะในช่วงไตรมาสสุดท้ายของปี สถาบันการเงินจะนำหนี้เสียออกมาขายค่อนข้างเยอะ เป็นโอกาสของบริษัทที่จะซื้อหนี้เอ็นพีแอลมาบริหารเพิ่มได้อีกมาก
ทั้งนี้ บริษัทมีนโยบายจะซื้อหนี้ที่มีประสบการณ์และคัดสรรหนี้ที่มีคุณภาพเท่านั้น ซึ่งจะได้รับผลตอบแทนจากการลงทุนตามที่กำหนดไว้ โดยคาดว่าปีนี้จะใช้เงินลงทุนประมาณ 1 พันล้านบาท เพื่อไปซื้อหนี้ 2 หมื่นล้านบาทได้ตามแผน 
“สิ้นปีนี้บริษัทจะมีพอร์ตบริหารหนี้แตะ 1.1 แสนล้านบาท จากสิ้นปี 2558 มีพอร์ตบริหารหนี้ราว 9 หมื่นล้านบาท และคาดว่าจะมีสัดส่วนพอร์ตการบริหารหนี้ในหนี้สินเชื่อส่วนบุคคล และบัตรเครดิตอยู่ที่ประมาณ 60% ขณะที่อีกประมาณ 40% จะเป็นหนี้สินเชื่อรถยนต์” นายปิยะ กล่าว
นายปิยะ กล่าวอีกว่า ในช่วงที่ผ่านมาสถาบันการเงินมีการขายหนี้ออกมาอย่างต่อเนื่อง หนี้ที่ขายออกมามีความหลากหลาย โดยเฉพาะหนี้สินเชื่อบ้านที่มีการขายขาดทุนออกมามากขึ้น และจากนี้ไปมองว่าหนี้ประเภทนี้จะถูกนำออกมาขายมากขึ้น เป็นอีกโอกาสสำคัญของบริษัทซึ่งมีแผนจะไปรุกตลาดหนี้สินเชื่อบ้านในช่วงปลายปีนี้
นอกจากนี้ บริษัทได้มีปัจจัยสนับสนุนจากการเปลี่ยนวิธีการรับรู้รายได้ทางบัญชี โดยเปลี่ยนการคำนวณการรับรู้รายได้ด้วย อัตราผลตอบแทนภายใน (Internal Rate of Return : IRR) เป็นแบบเฉลี่ย จากเดิมที่ใช้ IRR คงที่ และยืดระยะเวลาในการคำนวณ IRR เป็น 10 ปี จากเดิม 5 ปี ทำให้ค่าใช้จ่ายสำรองหนี้สูญจากเงินลงทุนลดลง และทำให้การรับรู้รายได้ทางบัญชีสอดคล้องกับเงินสดที่เก็บมาได้มากขึ้น